Berang-berang raksasa

**Berang-berang raksasa** utawa *Castoroides* ya iku salah sawijining jinis kéwan berang-berang kang gedhé ing tlatah benua Amérika. Kira-kira ing akhir jaman ès, kéwan iki wis ora ana ing donya utawa wis punah. Nanging, kéwan iki isih ditemokaké ing dhaérah alas lan kali Amazon ing Amérika. Ukuran berang-berang raksasa iki bisa tekan 2 mèter. Berang-berang raksasa kuwi kéwan kang bisa nglawan mungsuh ing cedhaké, kaya ta baya, jaguar, macan, lan manungsa uga bisa dilawan déning berang-berang raksasa yèn manungsa ganggu habitaté kéwan kuwi mau. Berang-berang raksasa kuwi kéwan kang bisa kekancan déning manungsa utawa kalebu kéwan kang gampang cedhak déning manungsa. Nanging, amarga sipat kuwi mau, para pemburu bisa gampag anggoné nyekel lan némbak berang-berang raksasa .

## Ciri-ciri 
Berang-berang raksasa dawané kira-kira 2 mèter lan bisa luwih saka 2 mèter. Gedhéné bisa ngluwihi berang-berang biasa. Bobot kéwan iki macem-macem, ana kang nduwé bobot 90&nbsp;kg tekan 125&nbsp;kg. Nanging, ana uga kang boboté 77&nbsp;kg. Saka boboté kuwi mau, berang-berang jinis iki bisa diarani dadi berang-berang raksasa kang ditemokaké ing tlatah Amérika Lor nalika jaman Pleistosen. Nanging, babagan bobot saka berang-berang raksasa durung mesthi bener amarga akèh panelitèn kang asilé béda. Berang-berang raksasa nduwé untu kang ukurané béda karo berang-berang biasa, ya iku dawané 15&nbsp;cm lan untuné kuwi mau cendhak lan alus. Untuné kuwi mau dadi ciri khas kang mbedakaké karo berang-berang biasa. Berang-berang nduwé untu seri kang biyasané digunakaké kanggo nggrogoti kayu-kayu. Berang-berang uga nduwé untu seri, nanging ukurané gedhé lan amba.

Saliyané kuwi, ciri-ciri kang bisa mbedakaké berang-berang biasa lan berang-berang raksasa, ya iku buntuté. Yèn berang-berang biasa nduwé bentuk buntut kaya dayung, bentuk buntut berang-berang raksasa mung dawa lan ukurané cilik.

Berang-berang raksasa iki kalebu kéwan kang bisa urip ing ngisor banyu utawa bisa nduwé kagiyatan ing ngisor banyu amarga saka tengkorak berang-berang raksasa kang ditemokaké lan diteliti déning para ahli. Panelitèn kuwi bisa mbuktikaké yèn berang-berang raksasa nduwèni kaluwihan bisa njupuk oksigen ing paru-paru nalika ing ngisor banyu. Saliyané kuwi, ciri kang bisa mbedakaké berang-berang raksasa lan berang-berang biasa ya iku ukuran utak. Berang-berang raksasa nduwèni ukuran utek luwih cilik tinimbang berang-berang biasa. Amarga nduwé ukuran utak kang luwih cilik, berang-berang raksasa ora bisa nduwé sesambungan kang apik karo lingkungan sakubengé.

Berang-berang raksasa bisa kalah déning berang-berang modèren kang wujudé luwih cilik amarga berang-berang modèren bisa gawé bendungan kanggo papan urip. Ing jaman ès, berang-berang raksasa kélangan habitat amarga lingkungan utawa lahan teles saya suwé saya ora ana. Lahan teles kuwi mau saya suwé saya garing lan berang-berang raksasa kangélan anggoné golèk papan kanggo urip lan golèk pangan. Saliyané kuwi, iklim uga dadi dhedasar kenapa berang-berang raksasa bisa punah. Nangin, dhedhasar paling utama kang gawé berang-berang punah ya iku amarga kalah déning berang-berang modèren kang nduwèni kamampuan luwih tinimbang berang-berang raksasa. Pusat ditemokaké fosil berang-berang raksasa ya iku ing nagara bagian sakubengé Great Lakes, Amérika Sarékat, utamané ing dhaérah Indiana lan Illinois. Nanging, fosil berang-berang raksasa kuwi uga ditemokaké sacara sumeba, ya iku ing Alaska, Kanadha, lan Florida. Ing Kanadha, fosil berang-berang raksasa iki ditemokaké sumebar ing Old Crow, Basin, Yukon. Bagian-bagian tunggal saka kerangka fosil berang-berang raksasa uga ditemokaké sumebar ing dhaérah Ontario, Toronto, lan Pulo India, New Brunswick. Fosil tengkorak uga ditemokaké ing Highgate, Ontario, Kanadha nalika taun 1891 lan kalebu fosil tengkorak kang paling awal ditemokaké. Saliyané kuwi, fosil uga ditemokaké ing endapan interglasial Sangamonia, ing dhaérah Old Crow.

Spesimen utawa bagian bagian tunggal saka berang-berang raksasa kang ditemokaké kuwi angèl yèn digabungaké manèh amarga bagian-bagian tunggal kuwi balungé wis ringkih. Para ilmuwan golèk dalan liyané kanggo ngenali jinis berang-berang raksasa, ya iku nganggo tèknologi CT *Scan* lan nggabungaké uta dirékonstruksi sacara visual liwat komputer. Para ilmuwan bisa ngerti ukuran dawa lan ambané berang-berang raksasa kuwi mau liwat rékonstruksi balung-balung berang-berang raksasa nganggo komputer. Saliyané kuwi, fosil-fosil kang wis dirékonstruksi déning para ilmuwan uga bisa mangertèni babagan jinis untu lan balung rahang berang-berang raksasa.

## Rujukan